கேள்வி: கல்வி வயது பற்றி விளக்கவும்.
பதில்: கல்வி வயது (''Academic age'') என்பது ஓர் ஆராய்ச்சியாளர் ஆராய்ச்சித் துறையில் ஆராய்ச்சி செலவிட்ட காலத்தினைக் குறிப்பதாகும். ஓர் ஆய்வாளரின் கல்வி வயது அவர் முதன் முதலாக வெளியிட்ட ஆய்வுப் படைப்பு முதல் தற்போது வரையிலான ஆண்டுகளின் இடைவெளியாகக் கணக்கிடப்படலாம். மற்றொரு வரையறை அவர்களின் முனைவர் பட்டத்திற்குப் பிந்தைய ஆய்வுக் காலத்தைக் கல்வி வயதாகக் கருதுகிறது. முறையான அமைப்புகளில் கல்வி வயது கணக்கிடப்படும் போது, மகப்பேறு மற்றும் மகப்பேறு விடுப்பு, நீண்ட கால நோய், மருத்துவக் கல்வி மற்றும்/அல்லது தேசியச் சேவை ஆகியவற்றைக் கருத்தில் கொண்டு கல்வி வயது சரிசெய்யப்படலாம். அறிவியல் அளவியல் ஆய்வுகளில், குறிப்பாக ஆசிரியர்-நிலை அளவீடுகளில், கல்வி வயது ஒரு கூறாகப் பயன்படுத்தப்படலாம். சில ஆய்வு நிதிக்கான விண்ணப்பங்களுக்குக் கல்வி வயது கடுமையான அளவுகோலாக இருக்கலாம். உதாரணமாக, ஐரோப்பிய ஆராய்ச்சிக் குழு குறிப்பிட்ட கல்வி வயதுக்கு வரையறுக்கப்பட்ட பல நிதித் திட்டங்களைக் கொண்டுள்ளது. தொடக்க நிலை மானியங்கள் வழங்குவதற்கு 2 முதல் 7 ஆண்டுகள் வரையிலான கல்வி வயது தேவைப்படுகிறது. ஆய்வு ஒருங்கிணைப்பாளர் மானியங்களுக்கு 7 முதல் 12 ஆண்டுகள் வரை கல்வி வயது தேவை. மேம்பட்ட மானியங்களுக்கு "கடந்த 10 ஆண்டுகளில் குறிப்பிடத்தக்க ஆராய்ச்சி சாதனைகள்" தேவை.